নোট সমস্যায় সব থেকে বেশি চাপে পড়েছেন গরিব খেটে খাওয়া মানুষ৷ মহাজন থেকে ব্যাঙ্ক, কোথাও পর্যাপ্ত সংখ্যায় নোট না থাকায় চাষের মরসুমে আর্থিক সংকট দেখা দিয়েছে৷ ফলে অনেকেই চাষে নামতে পারেননি৷ এই পরিস্থিতিতে চাষিদের বিজ, সার-সহ বিভিন্ন চাষের সামগ্রী দিয়ে সাহায্য করল জঙ্গলমহলের নিরপত্তার দায়িত্বে থাকা কেন্দ্রীয় বাহিনী৷ পশ্চিম মেদিনীপুরের লালগড় ও গোয়ালতোড়ে ৫০০ গরিব মানুষকে চাষের জন্য প্রয়োজনীয় জিনিস তুলে দেওয়া হল সিআপিএফ-এ পক্ষ থেকে।
নোট সংকটের জেরে কোথাও কৃষকেরা চাষের প্রয়োজনীয় মালপত্র কিনতে পারছেন না টাকার অভাবে৷ কোথাও কাজ করেও শ্রমিকরা মজুরি পাচ্ছে না৷ ফলে গ্রামাঞ্চলে অধিকাংশ ক্ষেত্রেই চাষে বিলম্ব হচ্ছে৷ এই মুহূর্তে পশ্চিম মেদিনীপুর জেলা জুড়ে আলুর বিজ লাগানোর সময়৷ কিন্তু আলু বিজ এবং তার প্রয়োজনীয় সার কেনার টাকা নেই কৃষকদের কাছে৷ কৃষকদের সাহায্য করতে এগিয়ে আসতে পারেনি সমবায় ব্যঙ্কগুলিও৷ এই সময়ে সমবায় ব্যাঙ্কগুলি থেকে কৃষকরা চাষের জন্য ঋন নিয়ে থাকেন৷ কিন্তু কেন্দ্রীয় সরকারের সিদ্ধান্তে সমবায় সমস্ত ব্যাঙ্কগুলিও বন্ধ রাখতে হয়েছে৷ এই পরিস্থিতিতে নিরুপায় জঙ্গলমহলের গরিব কৃষকদের পাশে দাঁড়ালো জঙ্গলমহলে নিরাপত্তার দায়িত্বে থাকা সিআরপিএফ বাহিনী৷

নিরাপত্তার দায়িত্ব সামলানোর সঙ্গে অন্য ভূমিকায় গেল সিআরপিএফ জওয়ানদের।
সিআরপিএফ-এর ৬৬ নং ব্যাটেলিয়নের পক্ষ থেকে শুক্রবার পশ্চিম মেদিনীপুরের গোয়ালতোডের কাদাশোল, বড়াবাড়ি, কাঁটাপাহাড়ি এলাকায় জনকল্যাণ যোজনা শিবিরের আয়োজন করা হয়৷ সেখান থেকে গোয়ালতোড় ও লালগড় এলাকার প্রায় পাঁচশো কৃষককে চাষের জন্য আলুবিজ, বিভিন্ন রকমের রাসায়নিক সার বিলি করা হয়েছে৷ এই সার ছাড়াও সৌর আলো, শীতের জন্য কম্বলও বিলি করেন তাঁরা৷ এই সমস্ত জিনিসপত্র বিলি ছাড়াও উপস্থিত সকলকে বসিয়ে খাওয়ানোর ব্যবস্থাও করা হয়৷ এই কর্মসূচীতে সমিল ছিলেন সিআরপিএফ-এর কমান্ডেন্ট শ্রী ওড়েয়া রবি মান্দ্রু মুন্ডা, ডিআইজি অনিল কুমার চতুর্বেদী, অ্যাসিসট্যান্ট কমান্ডেন্ট শ্যমল ভৌমিক-সহ সিআরপিএফ বেশ কয়েকজন সিনিয়র অফিসার৷ 
আরও পড়ুন
সর্বত্র আর্থিক সংকট। ব্যাঙ্ক থেকে ভুলবশত বেশি টাকা পেয়েও এই ব্যক্তি যা করলেন ...
জানেন এক কেজি আটার দাম কত? নোট-হেনস্থা নিয়ে প্রশ্ন ক্ষুব্ধ হাইকোর্টের
যে এলাকায় তাঁরা নিরাপত্তার দায়িত্বে থাকেন, সেখানে এই ধরনের জনসেবামূলক কর্মসূচী নেয় সিআরপিএফ। জঙ্গলমহলেও শীতকালে তাঁদের এই ধরনের কর্মসূচী নেওয়ার কথা ছিল। কিন্তু নোট সঙ্কটে সাধারণ মানুষ যেভাবে সঙ্কটে পড়েছেন, তা দেখেই তড়িঘড়ি এই শিবির করার সিদ্ধান্ত নেন সিআরপিএফ কর্তারা। কমান্ডেন্ট ওড়েয়া রবি মান্দ্রু মুন্ডা জানান “জঙ্গলমহলের মানুষের সঙ্গে নিবিড় সম্পর্ক তৈরি করে শান্তি প্রক্রিয়া অব্যহত রাখাই সিআরপিএফ-এর উদ্দেশ্য৷ বর্তমান পরিস্থিতিতে এই মানুষদের প্রয়োজনের কথা মাথায় রেখেই আমাদের এই উদ্যোগ৷”